Tahu se,
wen sotu tau boluyen Jan,
tódô sut bè yóm benwu laen dù tau menwu du.
Yó nmoen,
mabtays tau,
ne hetngónen kul yóm Udél Dwata.
Yó gel monen mò kul,
“Hegsel ye ne,
knogol ye ne yó kem sidek gel nmò ye,
ne hbabtays ye,
ne angat hnifót Dwata se yó kem salà ye.”
Tey tau wen tendo gel mógów ebéléen na a hmungol du lemwót bè prubinsya Judiya ne lemwót bè syudad Jirusalim.
Tódô gotu benkas tulón le du salà le,
ne bnabtays Jan lu bè yóm él Jurdan.
Nim Jan ni,
yó nesen yóm nmò le lemwót gu bè bul kamél,
ne yó hileten kulit ógóf ne yó gel kenen són tlangas ne tneb.
Yó heglalagen bè yó kem tau,
monen,
“Wen huli dou alì mfasang sentahu.
Là kóe knóón balù olohu hesek béléen.
Béléu dou,
él gel babtaysu kuy.
Okóm yó kun kmò kbabtaysen kuy,
suen bélê ye yóm Tulus Dwata.”
Sotu kdaw bè yó,
sut bè Jan Jisas,
lemwót gu bè Nasarit,
yóm benwu udì glem prubinsya Galili.
Yó nógówen,
nan e hbabtays ke Jan bè él Jurdan.
Tahu se,
bnabtays Jan Jisas.
Timbow hahun gu lem él Jisas,
tódô tonen hnas longit,
ne tonen se yóm Tulus Dwata htuntun etahen gu tta,
hol lómó kmoen obun.
Ne sen-geng yóm udél gu bè longit,
monen,
“Uu se yóm hol dou Ngà tendo gónón nô nawahu.
Tey kligalu béléem.”